b'\n_START_ARTICLE_\nKajamonvuori\n_START_SECTION_\nVuorilinna\n_START_PARAGRAPH_\nKajamonvuori sijaitsee Maskun kirkosta nelj\xc3\xa4 kilometri\xc3\xa4 it\xc3\xa4kaakkoon ja Kajamon it\xc3\xa4puolella. Se on laaja kallioalue, joka kohoaa yli 30 metri\xc3\xa4 ymp\xc3\xa4rist\xc3\xb6\xc3\xa4\xc3\xa4n korkeammalle. Kallioinen alue on 400\xc3\x97200 metri\xc3\xa4 laaja, mutta linnavuoreen luetaan 200\xc3\x9780 metrinen alue. Kalliolaen pohjois-, it\xc3\xa4 ja l\xc3\xa4nsipuolella sit\xc3\xa4 reunustaa jyrk\xc3\xa4nteet, mutta etel\xc3\xa4n suunnalla vuori on loivarinteist\xc3\xa4. Laelle onkin rakennettu suojavarustus, jonka kivivallin j\xc3\xa4\xc3\xa4nne l\xc3\xb6ytyy it\xc3\xa4- ja etel\xc3\xa4laidalla. Kiveys on 50 metri\xc3\xa4 pitk\xc3\xa4, mutta vain 0,35 metri\xc3\xa4 korkea. Vallin keskikohdassa on kaksi metri\xc3\xa4 leve\xc3\xa4 aukko, jonka j\xc3\xa4lkeen valli jatkuu pohjoiseen 15 metri\xc3\xa4. Vallia seuraa linnapihan puolella kalliossa oleva luontainen syvennys. Rauhoitustaulun l\xc3\xa4hell\xc3\xa4 sijaitsee nelikulmainen kivirakenne.\n_START_SECTION_\nKohteen hoitaminen\n_START_PARAGRAPH_\nLinnavuori otettiin hoitokohteeksi vuonna 1998. Valintaan vaikuttivat hyvin s\xc3\xa4ilynyt maisema ja maanomistajien my\xc3\xb6nteinen suhtautuminen. Kohteen jyrk\xc3\xa4nteiden edest\xc3\xa4 on kaadettu puita. My\xc3\xb6s linnavuoren laelta on karsittu puustoa pois n\xc3\xa4kyvyyden parantamiseksi. Kivivalli on tarkoitus pit\xc3\xa4\xc3\xa4 puuvartisesta kasvillisuudesta vapaana.\n_START_SECTION_\nTutkimukset\n_START_PARAGRAPH_\nTorsten Edgren k\xc3\xa4vi tutkimassa kohteen vuonna 1962, jolloin Museovirasto sai tiedon mahdollisesta muinaislinnasta. Toisen tarkastuksen suoritti Juhani Kostet vuonna 1982. Vuonna 2006 Esa Laukkanen tarkasti kohteen uudelleen alueellisen inventoinnin yhteydess\xc3\xa4. Paikalla ei ole suoritettu arkeologisia kaivaustutkimuksia.'